Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: a 2211/1998. (IX. 30.) Korm. határozat.] Ezért is fontos
Paragraph Index: 1330

13. Az Európai Megállapodáson alapuló jogharmonizációban nem érvényesülnek — legalábbis kötelező erővel nem érvényesülnek — a közösségi jogban a jogharmonizációval kapcsolatban kialakult jogelvek, szabályok. A magyar jog a társulás révén még nem került a közösségi joggal olyan viszonyba, mint amilyenben az a tagállami jogrendszerekkel áll. Az Európai Megállapodás pedig nem tartalmaz külön szabályokat a társulás keretében folyó jogharmonizációs tevékenység mechanizmusáról, módszereiről. Másrészt a 67. cikk szerint a magyar jogszabályokat csak annyira kell közelítenünk a közösségiekhez, „amennyire lehetséges”. Ez a fordulat módot ad — a tagállamok számára egyes területeken biztosított jogharmonizációs szabadságnál is nagyobb fokban — gazdasági, pénzügyi és egyéb érdekeinknek a jogharmonizáció ütemezése és végrehajtása során történő figyelembevételére. E szabadság azonban nem korlátlan. Annak megítélése ugyanis, hogy a jogszabályok közelítése „mennyire lehetséges” — nemzetközi szerződésről lévén szó — külön, ilyen tartalmú rendelkezés híján nem tartozhat csupán az egyik félre, azaz mindkét szerződő fél állást foglalhat ebben, ami — vita esetén — akár a megállapodás 107. cikkében foglaltak alkalmazásához (vagyis a vitának a Társulási Tanács vagy választott bíróság elé terjesztéséhez) is elvezethet. Az Európai Bizottság és a tagállamok ennek megfelelően figyelemmel kísérik, értékelik a magyarországi jogharmonizációt, és igényt tartanak arra, hogy megítéljék annak még lehetséges mértékét, fokát.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes